b"\n_START_ARTICLE_\nNacionalsocialistin\xc4\x97 reicho k\xc5\xabno kult\xc5\xabros s\xc4\x85junga\n_START_PARAGRAPH_\nNacionalsocialistin\xc4\x97 Reicho k\xc5\xabno kult\xc5\xabros s\xc4\x85junga (vok. Nationalsozialistischer Reichsbund f\xc3\xbcr Leibes\xc3\xbcbungen arba sutrumpintai NSRL), kuri iki 1938 m. buvo vadinama Vokietijos Reicho k\xc5\xabno kult\xc5\xabros komitetu (vok. Deutscher Reichsbund f\xc3\xbcr Leibes\xc3\xbcbungen, DRL), buvo Tre\xc4\x8diojo Reicho bendroji sporto organizacija._NEWLINE_NSRL vadovavo reichsportfiureris, kuris po 1934 m. taip pat vadovavo nacionaliniam olimpiniam komitetui. NSRL vadovai buvo Hans von Tschammer und Osten (1933\xe2\x80\x931943 m.), Arno Breitmeyer (1943\xe2\x80\x931944 m.) ir Karl Ritter von Halt (1944\xe2\x80\x931945).\n_START_SECTION_\nOrganizacijos i\xc5\xa1takos\n_START_PARAGRAPH_\nBerlynui buvo suteikta galimyb\xc4\x97 surengti 1916 m. vasaros olimpines \xc5\xbeaidynes, ta\xc4\x8diau jos buvo at\xc5\xa1auktos d\xc4\x97l nesiliaujan\xc4\x8dio Pirmojo pasaulinio karo. Tuometin\xc4\x97 vokie\xc4\x8di\xc5\xb3 Olimpini\xc5\xb3 \xc5\xbeaidyni\xc5\xb3 organizacija buvo Vokietijos Imperijos olimpini\xc5\xb3 \xc5\xbeaidyni\xc5\xb3 komitetas (vok. ''Deutscher Reichsausschuss f\xc3\xbcr Olympische Spiele, DRA arba DRAfOS). 1917 m. ji buvo pervadinta \xc4\xaf Vokietijos Imperijos k\xc5\xabno kult\xc5\xabros komitet\xc4\x85 (vok. Deutscher Reichsausschuss f\xc3\xbcr Leibes\xc3\xbcbungen, DRA, kartais trumpinama DRL arba dar re\xc4\x8diau DRAfL). Pavadinimo kaita atspind\xc4\x97jo Vokietijos protest\xc4\x85 prie\xc5\xa1 Vokietijos ir kit\xc5\xb3 Centrini\xc5\xb3 valstybi\xc5\xb3 s\xc4\x85jungos nari\xc5\xb3 pa\xc5\xa1alinim\xc4\x85 i\xc5\xa1 \xe2\x80\x9eOlimpin\xc4\x97s \xc5\xa1eimos\xe2\x80\x9c rato, kuriame dominavo Antant\xc4\x97s \xc5\xa1alys. _NEWLINE_Vokietijos Imperijos olimpini\xc5\xb3 \xc5\xbeaidyni\xc5\xb3 komitetui vadovavo Teodoras Levaldas, jos generalinis sekretorius buvo Karlas Dymas. Nepaisant to, kad organizacija laik\xc4\x97 save bendra visos Vokietijos sporto organizacija, tikrov\xc4\x97je ji neatstovavo vis\xc5\xb3 \xc5\xa1alies sporto \xc5\xa1ak\xc5\xb3 ir asociacij\xc5\xb3. Didel\xc4\x97 dalis sporto klub\xc5\xb3, ypa\xc4\x8d pramonin\xc4\x97s darbinink\xc5\xb3 organizacijos, neprisijung\xc4\x97 prie DRA._NEWLINE_Po \xc4\xaegalinimo akto, kuris 1933 m. kovo m\xc4\x97n. \xc4\xafteisino Adolfo Hitlerio vald\xc5\xbei\xc4\x85 Vokietijoje, buvo u\xc5\xbedraustos visos organizacijos, susijusios su Socialdemokrat\xc5\xb3 partija, Komunist\xc5\xb3 partija ir netgi ba\xc5\xbeny\xc4\x8dia. \xc5\xa0is draudimas ypa\xc4\x8d paveik\xc4\x97 pramon\xc4\x97s darbinink\xc5\xb3 sporto klubus, kuriems buvo \xc4\xafsakyta patiems pasinaikinti iki 1933 m. vidurio. Konservatyvesniems nacionalistiniams ir bur\xc5\xbeuazijos klubams buvo leista i\xc5\xa1likti iki met\xc5\xb3 galo._NEWLINE_1933 m. baland\xc5\xbeio 12 d. Teodoras Levaldas pasidav\xc4\x97 naci\xc5\xb3 vadovybei ir atsistatydino i\xc5\xa1 DRA vadovo pareig\xc5\xb3, kai buvo atskleista, kad jo mo\xc4\x8diut\xc4\x97 i\xc5\xa1 t\xc4\x97vo linijos buvo \xc5\xbeyd\xc4\x97. Tre\xc4\x8diojo Reicho vidaus reikal\xc5\xb3 ministras Vilhelmas Frikas \xc4\xafsiki\xc5\xa1o \xc4\xaf naujojo sporto organizacijos vadovo rinkimus ir paskyrimo sprendim\xc4\x85 pri\xc4\x97m\xc4\x97 skubiai suformuota trij\xc5\xb3 \xc5\xbemoni\xc5\xb3 komisija. Taip Hansui fon T\xc5\xa1amerui und Ostenui, tuo metu negird\xc4\x97tam asmeniui Vokietijos sporte, buvo suteiktas \xe2\x80\x9eReicho gimnastikos ir sporto komisaro\xe2\x80\x9c titulas. H. fon T\xc5\xa1ameras vis d\xc4\x97lto i\xc5\xa1laik\xc4\x97 savo pirmtak\xc4\x85 auk\xc5\xa1tose sporto organizacijos pareigose ir v\xc4\x97liau paskyr\xc4\x97 Teodor\xc4\x85 Levald\xc4\x85 Berlyno olimpini\xc5\xb3 \xc5\xbeaidyni\xc5\xb3 organizacinio komiteto pirmininku._NEWLINE_H. fon T\xc5\xa1ameras und Ostenas buvo SA grupenfiureris ir nacizmo ideologijos skleid\xc4\x97jas. D\xc4\x97l \xe2\x80\x9ekoordinavimo\xe2\x80\x9c (vok. Gleichschaltung) politikos 1933 m. gegu\xc5\xbe\xc4\x97s 5 d. (oficialiai gegu\xc5\xbe\xc4\x97s 10 d.) jis i\xc5\xa1formavo DRA organizacij\xc4\x85. H. von T\xc5\xa1ameras 1933 m. liepos 19 d. buvo paauk\xc5\xa1tintas iki reichssportfiurerio pareig\xc5\xb3 ir visa Vokietijos sporto sritis atiteko jo tiesioginei vald\xc5\xbeiai.\n_START_SECTION_\nSportas ir propaganda Tre\xc4\x8diajame Reiche: arij\xc5\xb3 idealas\n_START_PARAGRAPH_\nVokietijos Imperijos k\xc5\xabno kult\xc5\xabros komitetas (DRL) buvo \xc4\xafsteigtas 1934 liepos 27 d. ir tapo oficialia Tre\xc4\x8diojo Reicho sporto reikal\xc5\xb3 koordinavimo organizacija. Netrukus ji tapo \xc4\xaftakinga nacionalistin\xc4\x97s Vokietijos sistemos dalimi._NEWLINE_Po DRL suformavimo visos Vokietijos sporto asociacijos pama\xc5\xbeu prarado laisv\xc4\x99 ir buvo \xc4\xaftrauktos \xc4\xaf DRL kaip jos padaliniai (vok. Fach\xc3\xa4mter). Nepriklausomyb\xc4\x99 prarado net pa\xc4\x8dios presti\xc5\xbei\xc5\xa1kiausios, tokios kaip Vokietijos futbolo federacija. H. fon T\xc5\xa1amero tikslas buvo sukurti did\xc5\xbeiul\xc4\xaf nacistin\xc4\x97s Vokietijos sporto organ\xc4\x85, kuriam paklust\xc5\xb3 visos vokie\xc4\x8di\xc5\xb3 sporto asociacijos. Jo vizijose pirmenyb\xc4\x97 buvo teikiama \xe2\x80\x9epagerinti vokie\xc4\x8di\xc5\xb3 darbinink\xc5\xb3 moral\xc4\x99 ir produktyvum\xc4\x85\xe2\x80\x9c ir taip pat paversti sport\xc4\x85 vienu i\xc5\xa1 vokie\xc4\x8di\xc5\xb3 nacionalini\xc5\xb3 pasidid\xc5\xbeiavim\xc5\xb3. Sporto \xc4\xafg\xc5\xabd\xc5\xbeiai tapo mokyklos baigimo kriterijumi bei b\xc5\xabtina s\xc4\x85lyga pri\xc4\x97mimui \xc4\xaf tam tikrus darbus ir universitetus. Tarp kontroversi\xc5\xa1k\xc5\xb3 priemoni\xc5\xb3, kuri\xc5\xb3 \xc4\x97m\xc4\x97si tuometin\xc4\x97 Reicho sporto s\xc4\x85jungos vadovyb\xc4\x97, \xc5\xa1okiravusi\xc5\xb3 katalikus, buvo masinio sporto renginio (vok. Reichssportfest) renginio organizavimas Devintini\xc5\xb3 dien\xc4\x85._NEWLINE_1935 m. \xc5\xbeurnalistas Gvidas fon Mengdenas (vok. Guido von Mengden) buvo paskirtas DRL vie\xc5\xa1\xc5\xb3j\xc5\xb3 ry\xc5\xa1i\xc5\xb3 atstovu. 1936 m. jis tapo reichssportfiurerio asmeniniu patar\xc4\x97ju ir konsultantu. Atsidav\xc4\x99s nacionalsocialistas fon Mengdenas tapo Reicho sporto valdybos oficialiojo leidinio \xe2\x80\x9eNS-Sport\xe2\x80\x9c vyriausiuoju redaktoriumi. Kitos DRL/NSRL publikacijos buvo gausiai iliustruotas sporto \xc5\xbeurnalas \xe2\x80\x9eDietwart\xe2\x80\x9c ir \xe2\x80\x9eSport und Staat\xe2\x80\x9c (liet. Sportas ir valstyb\xc4\x97), stambus keturi\xc5\xb3 tom\xc5\xb3 naci\xc5\xb3 propagandos prane\xc5\xa1imas apie Tre\xc4\x8diojo Reicho organizuojamas sporto veiklas. \xe2\x80\x9eSport und Staat\xe2\x80\x9c pareng\xc4\x97 Arnas Braitmejeris ir A. Hitlerio asmeninis fotografas Heinrichas Hofmanas. \xc5\xa0iame gausiai iliustruotame leidinyje buvo daug informacijos apie \xc4\xafvairias naci\xc5\xb3 organizacijas, t. y. SA, NSKK, Bund Deutscher M\xc3\xa4del, Hitlerjugend\xc4\x85 ir t. t. Leidinys i\xc5\xa1leistas 1934 m. DRL padalinio Vokie\xc4\x8di\xc5\xb3 sporto pagalbinio fondo l\xc4\x97\xc5\xa1omis. Buvo i\xc5\xa1leisti tik du i\xc5\xa1 planuot\xc5\xb3 keturi\xc5\xb3 tom\xc5\xb3._NEWLINE_\xc4\xaesp\xc5\xabdingi H. fon T\xc5\xa1amero organizuoti renginiai ne tik padidino fizin\xc4\xaf \xc5\xa1alies gyventoj\xc5\xb3 aktyvum\xc4\x85, bet ir vokie\xc4\x8di\xc5\xb3 nacionalizm\xc4\x85. Pabr\xc4\x97\xc5\xbeiamas \xc5\xa1iaurin\xc4\x97s ras\xc4\x97s estetinis gro\xc5\xbeis ir atsidavimas voki\xc5\xa1kiems ras\xc4\x97s idealams buvo sud\xc4\x97tin\xc4\x97 Tre\xc4\x8diojo Reicho propagandos dalis ir H. fon T\xc5\xa1ameras sporte \xc4\xafved\xc4\x97 rasin\xc4\x97s atskirties politik\xc4\x85. \xc5\xbdyd\xc5\xb3 kilm\xc4\x97s atletams buvo neleid\xc5\xbeiama dalyvauti nacionaliniuose sporto renginiuose.\n_START_SECTION_\n1936 m. Olimpin\xc4\x97s \xc5\xbeaidyn\xc4\x97s: Nacionalsocialist\xc5\xb3 sporto valdybos zenitas\n_START_PARAGRAPH_\n1936 m. H. fon T\xc5\xa1ameras, b\xc5\xabdamas Vokietijos Reicho K\xc5\xabno kult\xc5\xabros s\xc4\x85jungos vadovas, vaidino svarb\xc5\xb3 vaidmen\xc4\xaf organizuojant vasaros olimpines \xc5\xbeaidynes Berlyne. Olimpin\xc4\x97s \xc5\xbeaidyn\xc4\x97s, pirmosios istorijoje transliuotos gyvai per televizij\xc4\x85, suteik\xc4\x97 idealias s\xc4\x85lygas pademonstruoti nacionalsocialist\xc5\xb3 re\xc5\xbeim\xc4\x85._NEWLINE_Karlas Dymas (buv\xc4\x99s DRA generalinis sekretorius), b\xc5\xabdamas Berlyno olimpini\xc5\xb3 \xc5\xbeaidyni\xc5\xb3 organizacinio komiteto generaliniu sekretoriumi, tapo vyriausiuoju Berlyno olimpini\xc5\xb3 \xc5\xbeaidyni\xc5\xb3 organizatoriumi. K. Dymas u\xc5\xbe\xc4\x97m\xc4\x97 auk\xc5\xa1tus postus reicho sporto vadovyb\xc4\x97je ir po olimpini\xc5\xb3 \xc5\xbeaidyni\xc5\xb3 \xe2\x80\x93 1939 m. rechssportfiureris j\xc4\xaf paskyr\xc4\x97 nacionalsocialist\xc5\xb3 sporto vadovyb\xc4\x97s u\xc5\xbesienio departamento vadovu, atsakingu u\xc5\xbe vokie\xc4\x8di\xc5\xb3 atlet\xc5\xb3 bei NSRL reikalus u\xc5\xbesienio \xc5\xa1alyse._NEWLINE_H. fon T\xc5\xa1ameras patik\xc4\x97jo ketvirt\xc5\xb3j\xc5\xb3 \xc5\xbeiemos olimpini\xc5\xb3 \xc5\xbeaidyni\xc5\xb3 Garmi\xc5\xa1e-Partenkirchene organizavim\xc4\x85 Karlui Riteriui fon Haltui, paskirdamas j\xc4\xaf \xc5\xbeiemos olimpini\xc5\xb3 \xc5\xbeaidyni\xc5\xb3 organizacinio komiteto pirmininku. D\xc4\x97l \xc5\xa1iuo renginiu \xc4\xafgyto presti\xc5\xbeo K. Riteris fon Haltas 1937 m. i\xc5\xa1rinktas Tarptautinio olimpinio komiteto vykdomojo komiteto nariu._NEWLINE_Vokie\xc4\x8di\xc5\xb3 erelis su svastika kr\xc5\xabtin\xc4\x97je, d\xc4\x97v\xc4\x97tas kaip Tre\xc4\x8diojo Reicho olimpin\xc4\x97s rinktin\xc4\x97s sportinink\xc5\xb3 \xc5\xbeenklelis, tapo oficialiu naci\xc5\xb3 sporto organizacijos simboliu \xe2\x80\x93 svastika ant erelio kr\xc5\xabtin\xc4\x97s simbolizavo DRL ideologij\xc4\x85. \xc5\xbdodin\xc4\xaf pasveikinim\xc4\x85 \xe2\x80\x9eHeil Hitler!\xe2\x80\x9c H. fon T\xc5\xa1ameras \xc4\xafdieg\xc4\x97 1936 m. gruod\xc5\xbeio 12 d. kaip oficial\xc5\xb3 formal\xc5\xb3 vokie\xc4\x8di\xc5\xb3 sporto organizacij\xc5\xb3 nari\xc5\xb3 pasisveikinim\xc4\x85 sporto renginiuose. Jozefas Kleinas (vok. Josef Klein) buvo dar prie\xc5\xa1 trejus metus \xc4\xafved\xc4\x99s Hitlerio pasveikinim\xc4\x85 rankos mostu. 1937 m. kovo 17 d. H. fon T\xc5\xa1ameras pakviet\xc4\x97 visus atletus stoti \xc4\xaf Hitlerjugend\xc4\x85._NEWLINE_1937 m. Berlyne vyko dvi kriketo draugi\xc5\xa1kos var\xc5\xbeybos tarp vokie\xc4\x8di\xc5\xb3 komandos ir brit\xc5\xb3 komandos i\xc5\xa1 Vusterio.\n_START_SECTION_\nVokie\xc4\x8di\xc5\xb3 ekspansija: nuosmukio prad\xc5\xbeia\n_START_PARAGRAPH_\nD\xc4\x97l Austrijos an\xc5\xa1liuso 1938 m. kov\xc4\x85 nutr\xc5\xabko Austrijos Futbolo Bundeslygos k\xc5\xabrimas. Daugyb\xc4\x97 futbolo komand\xc5\xb3 buvo i\xc5\xa1formuotos ir kai kurie \xc5\xbeaid\xc4\x97jai pab\xc4\x97go i\xc5\xa1 \xc5\xa1alies. Visos austr\xc5\xb3 sporto asociacijos buvo absorbuotos \xc4\xaf DRL sistem\xc4\x85 kaip Gau XVII skyrius vadovaujant gaufachvartui Hansui Jani\xc5\xa1ui. Prie\xc5\xa1 ir po kiekvien\xc5\xb3 rungtyni\xc5\xb3 buvo privalomas Hitlerio pasveikinimas. Jaunu\xc4\x8di\xc5\xb3 sporto komand\xc5\xb3 reikalai buvo perduoti vietinei Hitlerjugendo vadovybei._NEWLINE_1938 m. gegu\xc5\xbe\xc4\x99 DRL u\xc5\xbedraud\xc4\x97 naci\xc5\xb3 partijos smerkt\xc4\x85 profesional\xc5\xb3 sport\xc4\x85. Vokietijos futbolo federacijos pirmininkas Feliksas Linemanas buvo vienas aktyviausi\xc5\xb3 agituotoj\xc5\xb3 u\xc5\xbe m\xc4\x97g\xc4\x97ji\xc5\xa1kum\xc4\x85 sporte naci\xc5\xb3 Vokietijoje. 1940 m. tuomet jau bej\xc4\x97g\xc4\x97 Vokietijos futbolo federacija buvo u\xc5\xbedaryta._NEWLINE_Po 1938 m. Miuncheno sutarties ir \xc4\x8cekoslovakijos panaikinimo, etnin\xc4\x97 Sudet\xc5\xb3 vokie\xc4\x8di\xc5\xb3 futbolo komanda \xc5\xbeaid\xc4\x97 Sudet\xc5\xb3 Gaulygoje. 1939 m. NSRL suformavo dvi grupes, o 1941 m. dar vien\xc4\x85. Nei vienai i\xc5\xa1 \xc5\xa1i\xc5\xb3 komand\xc5\xb3 nepavyko patekti \xc4\xaf finalinius Vokietijos futbolo \xc4\x8dempionat\xc5\xb3 etapus. \xc4\x8cek\xc5\xb3 klubai ir toliau \xc5\xbeaid\xc4\x97 Bohemijos/Moravijos \xc4\x8dempionate. \xc4\x8cek\xc5\xb3 komandoms vokie\xc4\x8di\xc5\xb3 okupuotose teritorijose NSRL 1943 m. \xc4\xafk\xc5\xabr\xc4\x97 atskir\xc4\x85 gaulyg\xc4\x85 (vok. Gauliga B\xc3\xb6hmen und M\xc3\xa4hren)._NEWLINE_Paskutinis didelis NSRL organizuotas sporto renginys buvo Vokie\xc4\x8di\xc5\xb3 gimnastikos ir sporto \xc5\xa1vent\xc4\x97 (vok. Deutsches Turn- und Sportfest 1938) Breslau (dabartiniame Vroclave) 1938 m. liep\xc4\x85. \xc5\xa0is ypa\xc4\x8d nacionalistinis sporto renginys pa\xc5\xbeym\xc4\x97jo 125-\xc4\x85sias vokie\xc4\x8di\xc5\xb3 i\xc5\xa1sivadavimo kar\xc5\xb3 prie\xc5\xa1 Napoleon\xc4\x85 metines ir pirmuosius Gele\xc5\xbeinio kry\xc5\xbeiaus apdovanojimus Breslau 1813 m._NEWLINE_1938 m. gruod\xc5\xbeio 21 d. A. Hitleris dekretu pakeit\xc4\x97 reicho sporto organizacijos pavadinim\xc4\x85 \xc4\xaf Nacionalsocialistin\xc4\x99 Reicho k\xc5\xabno kult\xc5\xabros s\xc4\x85jung\xc4\x85 (vok. Nationalsozialistischer Reichsbund f\xc3\xbcr Leibes\xc3\xbcbungen, NSRL), perleisdamas jos pavaldum\xc4\x85 NSDAP partijai. Jos b\xc5\xabstin\xc4\x97 buvo Vokie\xc4\x8di\xc5\xb3 sporto namai (vok. Haus des Deutschen Sports) Berlyno sporto miestelyje (vok. Reichssportfeld).\n_START_SECTION_\nNaci\xc5\xb3 sporto valdybos saul\xc4\x97lydis ir pabaiga\n_START_PARAGRAPH_\nAntrasis pasaulinis karas i\xc5\xa1 esm\xc4\x97s pakeit\xc4\x97 NSRL vaidmen\xc4\xaf Vokietijoje ir jos kuruojamas sritis. \xc5\xbd\xc5\xabtb\xc5\xabtinis pasiruo\xc5\xa1imas karui suma\xc5\xbeino k\xc5\xabno kult\xc5\xabros \xc4\xaftak\xc4\x85 naci\xc5\xb3 Vokietijos visuomen\xc4\x97je militarizmo naudai. Dideli ir i\xc5\xa1taigingi sporto renginiai did\xc5\xbeiuosiuose miestuose, kuriais buvo siekiama sukelti nacionalistinius jausmus, buvo pakeisti kariniais paradais. S\xc4\x97kmingiems sportininkams tapo ypa\xc4\x8d sud\xc4\x97tinga var\xc5\xbeytis su fronto karo herojais d\xc4\x97l vokie\xc4\x8di\xc5\xb3 visuomen\xc4\x97s d\xc4\x97mesio._NEWLINE_Nepaisant to, kad NSRL dar kelet\xc4\x85 met\xc5\xb3 vaidino didel\xc4\xaf vaidmen\xc4\xaf jaunimo sporto veikloje, atmosfera pasikeit\xc4\x97. Daugyb\xc4\x97 vokie\xc4\x8di\xc5\xb3 tur\xc4\x97jo eiti \xc4\xaf frontus, tod\xc4\x97l NSRL susitelk\xc4\x97 \xc4\xaf jaunesni\xc5\xb3 atlet\xc5\xb3 lavinim\xc4\x85 ir j\xc5\xb3 rengini\xc5\xb3 organizavim\xc4\x85. Jau 1940 m. l\xc4\x97\xc5\xa1os var\xc5\xbeyb\xc5\xb3 organizavimui, toki\xc5\xb3 kaip presti\xc5\xbein\xc4\x97s Kylio savait\xc4\x97s buriavimo var\xc5\xbeybos, nebuvo skiriamos. D\xc4\x97l karo pad\xc4\x97ties pasikeitus prioritetams, aukotojai ir finansiniai glob\xc4\x97jai buvo raginami atsisakyti finansuoti anks\xc4\x8diau \xc4\xaftakingas naci\xc5\xb3 sporto vadovyb\xc4\x97s padalinius. \xc5\xa0iuo laikotarpiu NSRL pardavin\xc4\x97jo loterijos bilietus kaip vien\xc4\x85 i\xc5\xa1 savifinansavimo \xc5\xa1altini\xc5\xb3._NEWLINE_H. fon T\xc5\xa1amero \xc4\xaftaka NSDAP partijoje taip pat \xc4\x97m\xc4\x97 spar\xc4\x8diai ma\xc5\xbe\xc4\x97ti, nepaisant to, kad jis buvo vienas labiausiai pasi\xc5\xa1ventusi\xc5\xb3 naci\xc5\xb3 vadov\xc5\xb3. Nesulauk\xc4\x99s karo pabaigos, jis mir\xc4\x97 nuo plau\xc4\x8di\xc5\xb3 u\xc5\xbedegimo 1943 m. kov\xc4\x85. Naujuoju reichssportfiureriu tapo buvusiam vadovui artimas SA karininkas Arno Breitmejeris._NEWLINE_U\xc5\xbesit\xc4\x99sus karui, dauguma NSRL padalini\xc5\xb3 nari\xc5\xb3, tarp j\xc5\xb3 ir jaunu\xc4\x8diai, tur\xc4\x97jo eiti kovoti \xc4\xaf visus frontus. Kadangi beveik nebuvo \xc5\xbeaid\xc4\x97j\xc5\xb3, i\xc5\xa1skyrus menkai organizuotus po fronto linijas i\xc5\xa1sibars\xc4\x8diusius karo sporto renginius, sporto gyvenimas Vokietijoje prakti\xc5\xa1kai nutr\xc5\xabko. Paskutin\xc4\x97 H. fon T\xc5\xa1amero und Osteno futbolo taur\xc4\x97 vyko Vienoje 1943 m., o per kitus dvejus metus NSRL virto visi\xc5\xa1kai nereik\xc5\xa1minga organizacija._NEWLINE_Po naci\xc5\xb3 Vokietijos kapituliacijos, 1945 m. gegu\xc5\xbe\xc4\x97s 31 d. JAV karo valdyba i\xc5\xa1leido special\xc5\xb3 \xc4\xafstatym\xc4\x85, draud\xc5\xbeiant\xc4\xaf NSDAP partij\xc4\x85 ir visus jos padalinius. Geriau \xc5\xbeinomas pavadinimu \xe2\x80\x9e\xc4\xaestatymas Nr. 5\xe2\x80\x9c, \xc5\xa1is denacifikacijos dekretas i\xc5\xa1formavo NSRL, vis\xc4\x85 jos infrastrukt\xc5\xabr\xc4\x85 ir departamentus._NEWLINE_NSRL i\xc5\xa1ardymas rei\xc5\xa1k\xc4\x97, kad pokario rekonstrukcijos metais visos Vokietijos sporto organizacijos turi b\xc5\xabti \xc4\xafkurtos i\xc5\xa1 naujo tiek Vakar\xc5\xb3 Vokietijoje tiek VDR. Net po Vokietijos susivienijimo 1990 m., \xc5\xa1alyje nebuvo nebebuvo tokios \xc4\xaftakingos ir visa apiman\xc4\x8dios sporto organizacijos kaip DRL/NSRL savo geriausiais laikais.\n_START_SECTION_\nStrukt\xc5\xabra\n_START_PARAGRAPH_\nKaip sporto valdymo organas, siekiantis kontroliuoti ir integruoti visas sporto veiklas Vokietijoje, DRL/NSRL tur\xc4\x97jo itin gerai organizuot\xc4\x85 strukt\xc5\xabr\xc4\x85. \xc5\xa0is organizuotumas, kurio nacionalistinis rimtumas neretai buvo tiesiog teatrinis, sutapo su naci\xc5\xb3 partijos tikslais nuolat priminti vokie\xc4\x8diams, kad jie yra didel\xc4\x97s \xc5\xa1alies, Tre\xc4\x8diojo Reicho, gyventojai. DRL statuto 2-ajame paragrafe ra\xc5\xa1oma:_NEWLINE_Nacionalsocialistin\xc4\x97s Reicho k\xc5\xabno kult\xc5\xabros s\xc4\x85jungos tikslas yra vokie\xc4\x8di\xc5\xb3, susib\xc5\xabrusi\xc5\xb3 kartu \xc4\xaf nari\xc5\xb3 organizacijas, k\xc5\xabno ir charakterio lavinimas planuotais fiziniais pratimais ir nacionalin\xc4\x97s s\xc4\x85mon\xc4\x97s (vok. Volksbewu\xc3\x9ftsein) palaikymu Nacionalsocialist\xc5\xb3 valstyb\xc4\x97s dvasia_NEWLINE_._NEWLINE_Nekalbant apie ideologij\xc4\x85, metod\xc5\xb3 ir sieki\xc5\xb3 prasme gerai sutvarkyta DRL/NSRL sistema buvo veiksminga. Tai \xc4\xafrodo 1936 m. vasaros olimpin\xc4\x97s \xc5\xbeaidyn\xc4\x97s ir kiti svarbiausi renginiai. NSRL pavyko sukelti vienyb\xc4\x97s ir pasidid\xc5\xbeiavimo jausmus tarp Vokietijos sportinink\xc5\xb3 ir j\xc5\xb3 palaikytoj\xc5\xb3. Daugyb\xc4\x97 NSRL sistemini\xc5\xb3 patobulinim\xc5\xb3 sporto srityje naudojama ir \xc5\xa1iandienos sporto organizacijose."